Učenici osmih razreda posjetili su jedan od najljepših karnevalskih gradova na svijetu, Veneciju.

6. veljače subota, karnevalske svečanosti na vrhuncu, osmaši spremni za upoznavanje kulturnih znamenitosti i specifičnosti čarobnog grada zaljubljenih i romantike. Putem do Venecije poslušali su kratko predavanje o povijesti Italije, kulturi, poznatim umjetnicima, gastronomiji, nastanku Venecije, njezinim poznatim otočićima, branama od podizanja razine mora…

Od parkirališta Tronchi vaporetom su se prevezli u zagrljaj Venecije koja je toga dana ugostila brojne posjetitelja iz cijelog svijeta. Prva stanica bila je radionica murano stakla u kojoj su učenici pogledali demonstraciju izrade staklenih predmeta na tradicionalan način. Zanimljivo je bilo gledati majstora-staklara koji je u nekih 5 minuta od užarene staklene mase oblikovao konjića. U prodavaonici skupocjenih murano ukrasnih predmeta učenici su mogli kupiti konjiće po cijeni od 6 eura. Probijajući su gužvom preko vidjeli smo Most uzdisaja i prisjetili se priče o nazivu mosta, Casanovi …Uz Duždevu palaču stigli smo do Trga sv. Marka i dominantne građevine bazilike sv. Marka. Rijeka ljudi nosila nas je uskim ulicama do mosta svih mostova Ponte Rialta. Pogledom smo ispraćali gondole na romantičnim vožnjama mnogobrojnim kanalima. U mnoštvu raznovrsne ponude suvenira, Novigrađani su se počastili maskama-magnetima, majicama, tipičnim venecijanskim maskama,a djevojke i oslikavanjem lica.

Uživajući u prekrasnom danu i ljepotama jedinstvenih venecijanskih maski, oduševljeni učenici napustili su ovaj prekrasan grad u uvjerenju da će se opet vratiti.

Do kuće su nas dijelila tri sata vožnje autobusom, shopping u Portogruaru i objava pozitivnih dojmova.